John Balan

Manuel Outeda Villanueva, chamado artisticamente John Balan, nado en Seixo (Marín) o 14 de xaneiro de 1934 e finado en Pontevedra o 19 de marzo de 2008, foi un artista galego."John Balan, 'showman' gallego", necrolóxica en El País, 24 de marzo de 2008 .Manuel Outeda Villanueva, 'John Balan', será enterrado hoy en Marín (Pontevedra)

 Traxectoria 

Actor afeccionado, comezou a súa carreira a principios dos anos sesenta, cantando polos bares de Pontevedra e actuando ocasionalmente con orquestras. Coñeceu a fama logo de aparecer nos anos setenta en diversos programas de televisión, da man do presentador José María Íñigo. Nas súas actuacións era capaz de imitar numerosos acentos e sons distintos, polo que era coñecido como home orquestra, e aparecía comunmente disfrazado de vaqueiro, falando un falso inglés. Esa é a orixe do seu pseudónimo. Tamén improvisaba guións de filmes en base a esquemas xenéricos, entre os que figuraba a miúdo o western. Era moi común ver as súas actuacións no trolebús que unía Marín con Pontevedra.

Unha das súas facetas artísticas consistía en empregar unha porta ás costas, onde cunha man facía os baixos e coa outra a percusión, á vez que pola boca emitía sons de instrumentos de vento ou cantaba. Tamén por isto foi coñecido como "O home da porta".
miniatura|Praza de John Balan en Seixo.
Na recta final da súa carreira profesional realizou diversas colaboracións para a Televisión de Galicia, tendo un espazo fixo no programa Adiviña quen vén esta noite (1990), xunto a Wladimir Dragossán. Realizou tamén anuncios publicitarios e traballou como animador para orquestras populares.

Cunha hemiplexía dereita causada por unha trombose, pasou os seus últimos anos na residencia de anciáns Virxe do Camiño de Pontevedra.

 Recoñecementos 
 Recibiu unha homenaxe na cidade de Pontevedra o 14 de xullo de 2006, nun Teatro Principal ateigado de xente e co recoñecemento e participación de xentes da televisión como Xabier Fortes, Farruco, Xosé Ramón Gayoso, José María Íñigo, Jesús Quintero ou Javier Santos Penas. Tamén estiveron presentes escritores como Manuel Rivas, Alfredo Conde e Rafael Pintos. As actuacións musicais foron realizadas por diferentes grupos, entre eles os Chichisos. 
 Unha praza do concello de Marín leva o seu nome.

 Notas 

 Véxase tamén 
 Bibliografía 


 Ligazóns externas 
 John Balan en Norteamérica (vídeo)
 Un dos números máis coñecidos de John Balan (vídeo)

Categoría:Actores de Marín
Categoría:Nados en Marín
Categoría:Nados en 1934
Categoría:Finados en 2008
Categoría:Personalidades de Galicia sen imaxes